Wag jy vir die jawoord? Dís dalk hoekomByna 24 000 egskeidings is in 2019 afgehandel. (Foto: pixabay) Mans wag oënskynlik al hoe langer om die jawoord te vra. Dít volgens Statistieke Suid-Afrika (StatsSA) wat sê Suid-Afrikaanse mans trou deesdae gemiddeld op 37-jarige ouderdom, terwyl dié syfer in 2015 op 36 gestaan het. Bruide word ook ouer. Die gemiddelde ouderdom waarop vroue hulle deesdae voor die kansel bevind, is nou 33. Dit is twee jaar ouer as die vorige gemiddeld, sê StatsSA. Die navorsing het bevind mans is meer geneig om met jonger vroue te trou: Altesame 76,2% van mans is ouer as hul gades, terwyl 16% van die manne ŉ ouer vrou verkies. Sowat 7% van paartjies is dieselfde ouderdom. Hier is van die bevindings: En wat is die kans dat ŉ dame se geskeide kêrel met haar gaan trou? Byna 130 000 paartjies is in 2019 getroud. (Foto: pixabay) “Data wys dat 57,9% van manlike geskeides met enkellopende vroue (wat nog nie tevore getroud was nie) trou. Van die geskeide mans wat met dié vroue getrou het, was 92,6% van hulle ouer as die vroue met wie hulle getrou het,” lui StatsSA se bevinding. Die navorsers het ook bevind mans verkies om met vroue te trou wat nog nie tevore getroud was nie. In 2019 het 93,9% van mans getrou met vroue wat nog nooit tevore getroud was nie, 1,2% van mans het getrou met geskeide vroue en 0,4% van mans het met weduwees getrou. StatsSA sê altesame 129 597 burgerlike huwelike is in 2019 geregistreer. Die meeste hiervan was in Gauteng (32 352), gevolg deur KwaZulu-Natal (21 753) en die Wes-Kaap (16 783). Net 3 692 huwelike is in die Noord-Kaap opgeteken, die minste van al die provinsies. Die meeste huwelike was tussen mense wat nog nie vantevore getroud was nie en vroue trou gewoonlik op ŉ jonger ouderdom as mans. Uit die meer as 23 000 egskeidings wat in 2019 afgehandel is, was die meeste tussen mense wat vir die eerste keer getroud was. Die meeste egskeidings was in Gauteng (6 318), die Wes-Kaap (6 108), KwaZulu-Natal (4 033) en die Oos-Kaap (3 137). Daar was ŉ toename in die getal swart Suid-Afrikaners wat skei, terwyl die teenoorgestelde by wit paartjies ondervind is.